Document ID: 32006R0800

ΚΑΝΟΝΙΣΜΌΣ (ΕΚ) αριθ. 800/2006 ΤΗΣ ΕΠΙΤΡΟΠΉΣ
της 30ής Μαΐου 2006
σχετικά με το άνοιγμα και τη διαχείριση εισαγωγικής δασμολογικής ποσόστωσης για νεαρά άρρενα βοοειδή που προορίζονται για πάχυνση (1η Ιουλίου 2006 έως 30 Ιουνίου 2007)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα του βοείου κρέατος (1), και ιδίως το άρθρο 32 παράγραφος 1,
Εκτιμώντας τα ακόλουθα:
(1)
Βάσει του πίνακα CXL του ΠΟΕ, η Κοινότητα έχει αναλάβει την υποχρέωση να ανοίγει ετήσια δασμολογική ποσόστωση εισαγωγής για 169 000 νεαρά άρρενα βοοειδή προς πάχυνση. Ωστόσο, ως αποτέλεσμα των διαπραγματεύσεων που οδήγησαν στη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής δυνάμει του άρθρου XXIV:6 και του άρθρου XXVIII της Γενικής Συμφωνίας Δασμών και Εμπορίου (GATT) 1994 (2), που εγκρίθηκε με την απόφαση του Συμβουλίου 2006/333/ΕΚ (3), η Κοινότητα ανέλαβε να ενσωματώσει στον πίνακά της, για όλα τα κράτη μέλη, μια αναπροσαρμογή αυτής της δασμολογικής ποσόστωσης εισαγωγής.
(2)
Είναι σκόπιμο να ορισθεί, στους λεπτομερείς κανόνες για τη διαχείριση αυτής της δασμολογικής ποσόστωσης, ότι για το χρονικό διάστημα από 1ης Ιουλίου 2006 έως 30 Ιουνίου 2007 η διαθέσιμη ποσότητα πρέπει να κατανέμεται κατά τη διάρκεια του έτους κατάλληλα, κατά την έννοια των διατάξεων του άρθρου 32 παράγραφος 4 του κανονισμού (ΕΚ) αριθ. 1254/1999.
(3)
Ενόψει της αναμενόμενης έναρξης ισχύος της Συνθήκης Προσχώρησης της Βουλγαρίας και της Ρουμανίας στην Ευρωπαϊκή Ένωση, με την επιφύλαξη του άρθρου 39 της εν λόγω Συνθήκης, και προκειμένου να δοθεί η δυνατότητα στους επιχειρηματίες των εν λόγω χωρών να επωφεληθούν της ως άνω ποσόστωσης από την ημερομηνία της προσχώρησης, η ποσοστωτική περίοδος πρέπει να υποδιαιρεθεί σε δύο υποπεριόδους και η διαθέσιμη ποσότητα που καλύπτεται από την ποσόστωση πρέπει να κατανεμηθεί στις υποπεριόδους, λαμβάνοντας υπόψη τις παραδοσιακές χαρακτηριστικές εμπορικές ροές μεταξύ της Κοινότητας και των προμηθευτριών χωρών στο πλαίσιο της ποσόστωσης αυτής.
(4)
Προκειμένου να ενισχυθεί η ισότητα πρόσβασης στην ποσόστωση με ταυτόχρονη εξασφάλιση εμπορικά βιώσιμου πλήθους ζώων ανά αίτηση, για κάθε αίτηση άδειας εισαγωγής πρέπει να τηρούνται κάποιο μέγιστο και κάποιο ελάχιστο πλήθος ζώων.
(5)
Με σκοπό την αποτροπή της κερδοσκοπίας, στις ποσότητες τις διαθέσιμες στο πλαίσιο της ποσόστωσης πρέπει να έχουν πρόσβαση επιχειρηματίες που είναι σε θέση να καταδείξουν ότι ασχολούνται πραγματικά με σημαντικής κλίμακας εισαγωγές από τρίτες χώρες. Για να συνεκτιμηθεί το στοιχείο αυτό και να διασφαλισθεί η αποτελεσματική διαχείριση, πρέπει από τους οικείους εμπορευόμενους να απαιτείται να έχουν εισαγάγει τουλάχιστον 50 ζώα στο διάστημα από 1ης Μαΐου 2005 έως 30 Απριλίου 2006, δεδομένου ότι αποστολή 50 ζώων είναι δυνατό να θεωρηθεί ως εμπορικώς βιώσιμη αποστολή.
(6)
Για να καταστεί δυνατός ο έλεγχος για τα κριτήρια αυτά, οι αιτήσεις πρέπει να υποβάλλονται στο κράτος μέλος όπου ο εισαγωγέας έχει λάβει ΑΦΜ.
(7)
Προκειμένου να αποτραπεί η κερδοσκοπία, δεν πρέπει να επιτρέπεται σε εισαγωγείς που δεν ασχολούνται πλέον με εμπόριο ζώντων βοοειδών την 1η Ιανουαρίου 2006 η πρόσβαση στην ποσόστωση, οι δε άδειες δεν πρέπει να είναι μεταβιβάσιμες.
(8)
Πρέπει να γίνει πρόβλεψη ώστε η κατανομή των ποσοτήτων για τις οποίες είναι δυνατόν να απαιτείται άδεια να γίνεται μετά από περίοδο εξέτασης και, ανάλογα με την περίπτωση, μετά την εφαρμογή ενιαίου συντελεστή χορήγησης.
(9)
Η διαχείριση των καθεστώτων πρέπει να πραγματοποιείται με χρησιμοποίηση αδειών εισαγωγής. Προς το σκοπό αυτό πρέπει να καθοριστούν κανόνες για την υποβολή αιτήσεων και τις πληροφορίες που πρέπει να δίδονται σχετικά με αιτήσεις και άδειες, στις περιπτώσεις που είναι αναγκαίο, με προσθήκη ή κατά παρέκκλιση ορισμένων διατάξεων του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80 (4) και του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (5).
(10)
Η πείρα δείχνει ότι για την ορθή διαχείριση της ποσόστωσης απαιτείται επίσης ο δικαιούχος κάτοχος της άδειας να είναι γνήσιος εισαγωγέας. Συνεπώς, ο εισαγωγέας αυτός πρέπει να συμμετέχει ενεργά στην αγορά, τη μεταφορά και την εισαγωγή των υπόψη ζώων. Η κατάθεση αποδεικτικών για τις δραστηριότητες αυτές πρέπει να αποτελεί επίσης πρωταρχική απαίτηση από άποψη ασφαλείας για την άδεια, κατά την έννοια του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα (6).
(11)
Για τη διασφάλιση αυστηρού στατιστικού ελέγχου των εισαγόμενων στο πλαίσιο της ποσόστωσης ζώων, δεν ισχύει η ανοχή η αναφερόμενη στο άρθρο 8 παράγραφος 4 του κανονισμού (ΕΚ) αριθ. 1291/2000.
(12)
Η εφαρμογή της εν προκειμένω δασμολογικής ποσόστωσης απαιτεί αποτελεσματικούς ελέγχους όσον αφορά το συγκεκριμένο προορισμό των εισαχθέντων ζώων. Συνεπώς, η πάχυνση πρέπει να πραγματοποιείται στο κράτος μέλος στο οποίο έχει εκδοθεί η άδεια εισαγωγής.
(13)
Πρέπει να κατατίθεται εγγύηση ώστε να διασφαλίζεται ότι επί 120 τουλάχιστον ημέρες η πάχυνση των ζώων πραγματοποιείται σε καθορισμένες μονάδες παραγωγής. Το ποσό της εγγύησης πρέπει να καλύπτει τη διαφορά μεταξύ των δασμών του Κοινού Δασμολογίου και των μειωμένων δασμών που εφαρμόζονται κατά την ημερομηνία αποδέσμευσης για τη θέση των εν λόγω ζώων σε ελεύθερη κυκλοφορία.
(14)
Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της Επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται δασμολογική ποσόστωση για 24 070 νεαρά άρρενα βοοειδή υπαγόμενα στους κωδικούς ΣΟ 0102 90 05, 0102 90 29 και 0102 90 49 και προοριζόμενα για πάχυνση στην Κοινότητα για την περίοδο από 1ης Ιουλίου 2006 έως 30 Ιουνίου 2007.
Ο αύξων αριθμός της ποσόστωσης αυτής είναι 09.4005.
2. Ο εισαγωγικός δασμός ο εφαρμοζόμενος στο πλαίσιο της δασμολογικής ποσόστωσης που αναφέρεται στην παράγραφο 1 ανέρχεται σε 16 % επί της αξίας συν 582 ευρώ ανά τόνο καθαρού βάρους.
Ο δασμολογικός συντελεστής που προβλέπεται στο πρώτο εδάφιο εφαρμόζεται υπό τον όρο ότι η πάχυνση των εισαγομένων ζώων πραγματοποιείται επί χρονικό διάστημα τουλάχιστον 120 ημερών στο κράτος μέλος το οποίο εξέδωσε την άδεια εισαγωγής.
3. Οι ποσότητες που προσδιορίζονται στην παράγραφο 1, κατανέμονται ως εξής:
α)
12 035 ζώντα βοοειδή για το χρονικό διάστημα από 1ης Ιουλίου 2006 έως 31 Δεκεμβρίου 2006·
β)
12 035 ζώντα βοοειδή για το χρονικό διάστημα από 1ης Ιανουαρίου 2007 έως 30 Ιουνίου 2007.
4. Εάν στη διάρκεια του χρονικού διαστήματος του αναφερόμενου στην παράγραφο 3 στοιχείο α), η ποσότητα που καλύπτεται από αιτήσεις αδειών εισαγωγής υποβληθείσες για το διάστημα αυτό υπολείπεται της διαθέσιμης ποσότητας για το υπόψη χρονικό διάστημα, η απομένουσα ποσότητα για το διάστημα αυτό προστίθεται στη διαθέσιμη ποσότητα για το διάστημα το αναφερόμενο στην παράγραφο 3 στοιχείο β).
Άρθρο 2
1. Για να είναι επιλέξιμοι για την ποσόστωση όπως προβλέπεται στο άρθρο 1, οι αιτούντες πρέπει να είναι φυσικά ή νομικά πρόσωπα και πρέπει να αποδεικνύουν επαρκώς κατά την κρίση των αρμοδίων αρχών των οικείων κρατών μελών, κατά το χρόνο υποβολής των αιτήσεών τους για άδειες εισαγωγής, ότι έχουν εισαγάγει τουλάχιστον 50 ζώα καλυπτόμενα από τον κωδικό ΣΟ 0102 90 στο διάστημα από 1ης Μαΐου 2005 έως 30 Απριλίου 2006.
Μετά τη θέση σε ισχύ της Συνθήκης Προσχώρησης της Βουλγαρίας και της Ρουμανίας την 1η Ιανουαρίου 2007, οι επιχειρηματίες των χωρών αυτών είναι δυνατόν να υποβάλουν αιτήσεις για άδειες εισαγωγής όσον αφορά την ποσότητα που είναι διαθέσιμη για τη δεύτερη υποπερίοδο της εν λόγω ποσόστωσης, όπως αναφέρεται στο άρθρο 1 παράγραφος 3 στοιχείο β), υπό την προϋπόθεση να έχουν εισαγάγει τουλάχιστον 50 ζώα καλυπτόμενα από τον κωδικό ΣΟ 0102 90 στο διάστημα από 1ης Μαΐου 2005 έως 30 Απριλίου 2006.
Οι αιτούντες πρέπει να διαθέτουν εθνικό ΑΦΜ.
2. Απόδειξη της εισαγωγής παρέχεται αποκλειστικά και μόνο με το τελωνειακό έγγραφο θέσης σε ελεύθερη κυκλοφορία, δεόντως θεωρημένο από τις τελωνειακές αρχές και όπου ως παραλήπτης αναφέρεται ο οικείος αιτών.
Τα κράτη μέλη είναι δυνατόν να δέχονται αντίγραφα του εγγράφου που αναφέρεται στο πρώτο εδάφιο, δεόντως πιστοποιημένα από την αρμόδια αρχή. Σε περίπτωση που γίνονται δεκτά τέτοια αντίγραφα, αυτό γνωστοποιείται στην ανακοίνωση από τα κράτη μέλη την αναφερόμενη στο άρθρο 3 παράγραφος 5 όσον αφορά καθένα από τους αιτούντες.
3. Δεν πληρούν τις προϋποθέσεις υποβολής αίτησης επιχειρηματίες οι οποίοι την 1η Ιανουαρίου 2006 έχουν παύσει τις εμπορικές τους δραστηριότητες με τρίτες χώρες στον τομέα των βοοειδών.
4. Εταιρεία που έχει συσταθεί με τη συγχώνευση εταιρειών καθεμία από τις οποίες διέθετε εισαγωγές αναφοράς που ανταποκρίνονταν στην ελάχιστη ποσότητα την αναφερόμενη στην παράγραφο 1 είναι δυνατόν να χρησιμοποιούν αυτές τις εισαγωγές αναφοράς ως βάση για αίτησή τους.
Άρθρο 3
1. Αιτήσεις για άδειες εισαγωγής είναι δυνατό να υποβάλλονται μόνο στο κράτος μέλος όπου ο αιτών διαθέτει ΑΦΜ.
2. Οι αιτήσεις για άδειες εισαγωγής για κάθε ένα από τα χρονικά διαστήματα τα αναφερόμενα στο άρθρο 1 παράγραφος 3:
α)
πρέπει να καλύπτουν τουλάχιστον 50 ζώα·
β)
δεν επιτρέπεται να καλύπτουν πλέον του 5 % της διαθέσιμης ποσότητας.
Σε περίπτωση που αιτήσεις υπερβαίνουν την ποσότητα που αναφέρεται στο πρώτο εδάφιο στοιχείο β), το υπερβάλλον δεν λαμβάνεται υπόψη.
3. Οι αιτήσεις για άδειες εισαγωγής για το χρονικό διάστημα το αναφερόμενο στο άρθρο 1 παράγραφος 3 στοιχείο α) υποβάλλονται εντός των 10 εργάσιμων ημερών που έπονται της δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης.
Οι αιτήσεις για άδειες εισαγωγής για το αναφερόμενο στο άρθρο 1 παράγραφος 3 στοιχείο β) χρονικό διάστημα υποβάλλονται εντός των πρώτων 10 εργάσιμων ημερών της εν λόγω περιόδου.
4. Κάθε αιτών δεν μπορεί να καταθέτει περισσότερες από μία αιτήσεις ανά χρονικό διάστημα αναφερόμενο στο άρθρο 1 παράγραφος 3. Σε περίπτωση που ο ίδιος αιτών καταθέτει περισσότερες από μία αιτήσεις, δεν γίνεται αποδεκτή καμία από τις αιτήσεις αυτές.
5. Μετά τον έλεγχο των υποβληθέντων εγγράφων, τα κράτη μέλη διαβιβάζουν στην Επιτροπή, το αργότερο μέχρι την 5η εργάσιμη ημέρα μετά το πέρας της περιόδου υποβολής αιτήσεων, τον κατάλογο με τους αιτούντες και τις διευθύνσεις τους καθώς και τις ζητηθείσες ποσότητες.
Όλες οι γνωστοποιήσεις, περιλαμβανόμενων των απαντήσεων «ουδέν», διαβιβάζονται με φαξ ή ηλεκτρονικό ταχυδρομείο με χρησιμοποίηση του υποδείγματος του Παραρτήματος Ι σε περιπτώσεις κατά τις οποίες έχουν όντως υποβληθεί αιτήσεις.
Άρθρο 4
1. Σε συνέχεια της γνωστοποίησης της αναφερόμενης στο άρθρο 3 παράγραφος 5, η Επιτροπή αποφασίζει το ταχύτερο όσον αφορά το βαθμό στον οποίο είναι δυνατή η ικανοποίηση των αιτήσεων.
2. Εάν οι ποσότητες οι καλυπτόμενες από τις αιτήσεις τις αναφερόμενες στο άρθρο 3 υπερβαίνουν τις ποσότητες τις διαθέσιμες για το υπόψη χρονικό διάστημα, η Επιτροπή καθορίζει ενιαίο συντελεστή χορήγησης που εφαρμόζεται στις ζητηθείσες ποσότητες.
Σε περίπτωση που η εφαρμογή του συντελεστή χορήγησης η προβλεπόμενη στο πρώτο εδάφιο έχει ως αποτέλεσμα αριθμό μικρότερο από 50 ζώα ανά αίτηση, η διαθέσιμη ποσότητα συμπληρώνεται από το οικείο κράτος μέλος με κλήρωση για δικαιώματα εισαγωγής που καλύπτουν καθένα 50 ζώα. Σε περίπτωση που η υπολειπόμενη ποσότητα είναι μικρότερη από 50 ζώα θεωρείται ως μία και μόνη παρτίδα.
3. Οι άδειες εκδίδονται το ταχύτερο και υπόκεινται στην έκδοση απόφασης της Επιτροπής όσον αφορά την αποδοχή των αιτήσεων.
Άρθρο 5
1. Οι άδειες εισαγωγής εκδίδονται στο όνομα του επιχειρηματία ο οποίος έχει υποβάλει την αίτηση.
2. Στις αιτήσεις για άδεια και στις άδειες εμφαίνονται τα ακόλουθα:
α)
στη θέση 8, η χώρα προέλευσης·
β)
στη θέση 16, ένας ή περισσότεροι από τους ακόλουθους κωδικούς συνδυασμένης ονοματολογίας: 0102 90 05, 0102 90 29 ή 0102 90 49·
γ)
στη θέση 20, ο αύξων αριθμός της ποσόστωσης (09.4005) και μία από τις θεωρήσεις τις προβλεπόμενες στο Παράρτημα ΙΙ.
Άρθρο 6
1. Κατά παρέκκλιση από τις διατάξεις του άρθρου 9 παράγραφος 1 του κανονισμού (ΕΚ) αριθ. 1291/2000, άδειες εισαγωγής εκδιδόμενες βάσει των διατάξεων του παρόντος κανονισμού δεν είναι μεταβιβάσιμες και παρέχουν δικαίωμα πρόσβασης στις δασμολογικές ποσοστώσεις μόνο εφόσον εκδίδονται με το ίδιο όνομα και διεύθυνση όπως τα αναγραφόμενα για τον παραλήπτη στην τελωνειακή διασάφηση θέσης σε ελεύθερη κυκλοφορία που τις συνοδεύουν.
2. Κατά παρέκκλιση από το άρθρο 3 του κανονισμού (ΕΚ) αριθ. 1445/95, τα πιστοποιητικά εισαγωγής ισχύουν για 180 ημέρες από την πραγματική ημέρα έκδοσής τους, κατά την έννοια του άρθρου 4 παράγραφος 3 του παρόντος κανονισμού. Οι άδειες εισαγωγής παύουν να ισχύουν μετά τις 30 Ιουνίου 2007.
3. Η εγγύηση όσον αφορά την άδεια εισαγωγής ανέρχεται σε 15 ευρώ ανά κεφαλή ζώου και κατατίθεται από τον αιτούντα ταυτόχρονα με την αίτηση για την άδεια.
4. Οι άδειες ισχύουν σε ολόκληρη την Κοινότητα.
5. Σύμφωνα με τις διατάξεις του άρθρου 50 παράγραφος 1 του κανονισμού (ΕΚ) αριθ. 1291/2000, για όλες τις ποσότητες τις εισαγόμενες επιπλέον εκείνων που εμφαίνονται στην άδεια εισαγωγής εισπράττεται στο ακέραιο ο δασμός κοινού δασμολογίου που εφαρμόζεται την ημερομηνία αποδοχής της τελωνειακής διασάφησης για ελεύθερη κυκλοφορία.
6. Κατά παρέκκλιση των διατάξεων του μέρους 4 του τίτλου ΙΙΙ του κανονισμού (ΕΚ) αριθ. 1291/2000, η εγγύηση δεν αποδεσμεύεται μέχρις ότου προσκομισθεί απόδειξη ότι ο δικαιούχος κάτοχος της άδειας έχει καταστεί εμπορικά και εφοδιαστικά υπεύθυνος για την αγορά, τη μεταφορά και τον εκτελωνισμό για θέση σε ελεύθερη κυκλοφορία των υπόψη ζώων. Την απόδειξη αυτή συνιστούν τουλάχιστον:
α)
το πρωτότυπο ή επικυρωμένο αντίγραφο δελτίου τιμολογίου, το οποίο εκδόθηκε στο όνομα του δικαιούχου κατόχου από τον πωλητή ή αντιπρόσωπό του, οι οποίοι πρέπει και οι δύο να είναι εγκατεστημένοι στην τρίτη χώρα εξαγωγής, και απόδειξη πληρωμής εκ μέρους του δικαιοκατόχου ή ανοίγματος από το δικαιοκάτοχο αμετάκλητης πίστωσης υπέρ του πωλητή·
β)
η φορτωτική ή, κατά περίπτωση, το έγγραφο οδικής ή αεροπορικής μεταφοράς, στο όνομα του δικαιοκατόχου, για τα υπόψη ζώα·
γ)
απόδειξη ότι τα εμπορεύματα έχουν δηλωθεί για θέση σε ελεύθερη κυκλοφορία με αναφορά του ονόματος και της διεύθυνσης του δικαιοκατόχου ως παραλήπτη.
Άρθρο 7
1. Κατά το χρόνο της εισαγωγής ο εισαγωγέας προσκομίζει απόδειξη ότι έχει:
α)
αναλάβει γραπτώς την υποχρέωση να γνωστοποιήσει εντός μηνός στην αρμόδια αρχή του κράτους μέλους την εκμετάλλευση ή τις εκμεταλλεύσεις στις οποίες πρόκειται να παχυνθούν τα νεαρά βοοειδή·
β)
καταθέσει στην αρμόδια αρχή του κράτους μέλους εγγύηση, το ποσό της οποίας καθορίζεται για κάθε επιλέξιμο κωδικό ΣΟ στο παράρτημα ΙΙΙ. Η πάχυνση των εισαχθέντων ζώων στο εν λόγω κράτος μέλος επί χρονικό διάστημα τουλάχιστον 120 ημερών από την ημερομηνία αποδοχής της τελωνειακής διασάφησης για θέση σε ελεύθερη κυκλοφορία αποτελεί πρωταρχική απαίτηση κατά την έννοια των διατάξεων του άρθρου 20 παράγραφος 2 του κανονισμού (ΕΟΚ) αριθ. 2220/85.
2. Πλην περιπτώσεων ανωτέρας βίας, η εγγύηση που αναφέρεται στην παράγραφο 1 στοιχείο β) αποδεσμεύεται μόνο εφόσον προσκομιστεί στην αρμόδια αρχή του κράτους μέλους απόδειξη ότι τα νεαρά βοοειδή:
α)
έχουν υποστεί πάχυνση στην εκμετάλλευση ή στις εκμεταλλεύσεις που έχουν αναφερθεί όπως προβλέπεται στην παράγραφο 1·
β)
δεν έχουν σφαγεί πριν παρέλθει χρονικό διάστημα 120 ημερών από την ημερομηνία εισαγωγής· ή
γ)
έχουν σφαγεί για λόγους υγειονομικούς ή έχουν αποβιώσει λόγω νόσου ή ατυχήματος πριν την παρέλευση του χρονικού αυτού διαστήματος.
Η εγγύηση αποδεσμεύεται αμέσως μετά την προσκόμιση της εν λόγω απόδειξης.
Σε περίπτωση όμως που δεν τηρηθεί η προθεσμία η αναφερόμενη στην παράγραφο 1 στοιχείο α) το προς αποδέσμευση ποσό της εγγύησης πρέπει να μειωθεί κατά:
-
15 %, και κατά
-
2 % του εναπομένοντος ποσού για κάθε ημέρα υπέρβασης.
Τα ποσά που δεν αποδεσμεύονται πρέπει να καταπίπτουν και να παρακρατούνται ως δασμοί.
3. Εάν η απόδειξη που αναφέρεται στην παράγραφο 2 δεν προσκομιστεί εντός 180 ημερών από την ημερομηνία εισαγωγής, η εγγύηση καταπίπτει και παρακρατείται ως δασμός.
Σε περίπτωση όμως που η απόδειξη αυτή δεν έχει προσκομιστεί εντός των 180 ημερών αλλά προσκομιστεί εντός 6 μηνών μετά τις 180 αυτές ημέρες, επιστρέφεται το ποσό που έχει καταπέσει μειωμένο κατά το 15 % του ποσού της εγγύησης.
Άρθρο 8
Εφαρμόζονται οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95, με την επιφύλαξη των διατάξεων του παρόντος κανονισμού.
Άρθρο 9
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαΐου 2006.

Labels: 3
6